**Önkormányzat**

**Csánig**

**631-11/2017./Ált.**

**J e g y z ő k ö n y v**

Csánig község Önkormányzatának Képviselő-testülete 2017. október 2-án, hétfőn 17.00 órakor a Faluházban megtartott üléséről.

**Jelen voltak:** Széles Gábor alpolgármester, Dezső Miklós képviselő, Mészáros Gábor képviselő, Molnárné Szabó Ernesztina képviselő

**Távolmaradását előzetesen bejelentette:** Joó Ferenc polgármester

**Tanácskozási joggal vett részt:** Böröndyné Nagy Anikó aljegyző

**Meghívottak:** Csóka Géza pénzügyi ügyintéző, Sipos-Nagy Anita igazgatási ügyintéző, Nagy Attiláné településüzemeltetési és beruházási ügyintéző, Némethné Bognár Erika könyvtáros

**Lakosság részéről megjelent:** 1 fő

Joó Ferenc polgármester betegsége miatt a Magyarország helyi önkormányzatairól szóló 2011. évi CLXXXIX törvény 45.§ alapján a képviselő-testület ülését Széles Gábor alpolgármester vezeti.

Széles Gábor alpolgármester köszöntötte a megjelenteket, megállapította, hogy az 5 képviselőből jelen van 4 fő, az ülés határozatképes, azt megnyitotta.

**Napirendre, illetve további egy napirendi pont felvételére az alábbi javaslatot tette:**

1. A könyvtár munkájáról tájékoztatás
2. Könyvtári szolgáltatóhely feladatainak ellátására megbízás
3. Az önkormányzat 2017. évi költségvetéséről szóló önkormányzati rendelet módosítása
4. A települési támogatásról és az egyéb szociális ellátásokról szóló önkormányzati rendelet módosítása
5. Hulladékgazdálkodás helyi rendjéről szóló önkormányzati rendelet módosítása
6. Hulladékszállításra közszolgáltatási szerződés megkötése
7. Szociális gondozó továbbképzési terve
8. Kábeltévé üzemeltetésére pályázat kiírása
9. Pályázati beruházás kivitelezőjének kiválasztása
10. A településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló rendelet megalkotása

Képviselő-testület a javasolt napirenddel egyhangúlag egyetértett.

**1. Napirend**

A könyvtár munkájáról tájékoztatás

**Előadó:** Némethné Bognár Erika könyvtáros

Írásos tájékoztató a jegyzőkönyv mellékleteként csatolva.

**Némethné Bognár Erika könyvtáros:** A képviselő-testület tagjai az írásos beszámolót megkapták, melyet nem kíván kiegészíteni. Kérdés esetén szívesen válaszol. Köszöni a bizalmat, melyet kapott, és szeretné tovább folytatni a könyvtári feladatok ellátását.

Kérdés, hozzászólás:

**Széles Gábor alpolgármester:** Kéri a képviselő-testület döntését.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**61/2017. (X.2.) számú határozat:**

Csánig község Önkormányzatának Képviselő-testülete a könyvtári szolgáltatóhely 2017. évi munkájáról szóló beszámolót elfogadja.

**2. Napirend**

Könyvtári szolgáltatóhely feladatainak ellátására megbízás

**Előadó:** Böröndyné Nagy Anikó aljegyző

Írásos előterjesztés és határozati javaslat a jegyzőkönyv mellékleteként csatolva.

**Böröndyné Nagy Anikó aljegyző:** A könyvtáros a beszámoló kapcsán említette, hogy szívesen végezné továbbra is a könyvtárosi feladatok ellátását. A polgármester úr is úgy gondolja, hogy újabb egy évre meghosszabbítanák a könyvtáros megbízási szerződését ugyanúgy megbízási díjazással, havi nettó 30 e Ft-ért. Egy új szerződés alapján 2018. január 1-jétől 2018. december 31-ig végezné a könyvtáros a munkáját.

Kérdés, hozzászólás:

**Széles Gábor alpolgármester:** Ismerteti a kiküldött a határozati javaslatot. Kéri a képviselő-testület döntését.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**62/2017. (IX.25.) számú határozat:**

Csánig Község Önkormányzatának Képviselő-testülete Némethné Bognár Erika Csánig, Rákóczi u.8. szám alatti lakost határozott időre - 2018. január 1-től 2018. december 31-ig - megbízza a könyvtári szolgáltatóhely feladatainak ellátásával megbízásos jogviszonyban.

Megbízási díját fenti időponttól a továbbiakban is havi nettó 30.000.- Ft-ban állapítja meg.

**Felelős:** Joó Ferenc polgármester

**Határidő:** azonnal

**3. Napirend**

Az önkormányzat 2017. évi költségvetéséről szóló önkormányzati rendelet módosítása

**Előadó:** Csóka Géza pénzügyi ügyintéző

Írásos előterjesztés, előzetes hatásvizsgálat és rendelet-tervezet a jegyzőkönyv mellékleteként csatolva.

**Csóka Géza pénzügyi ügyintéző:** Ismerteti a kiküldött és csatolt előterjesztést. Kéri a rendelet-tervezet elfogadását.

Kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi rendeletet alkotta:

Csánig község Önkormányzata Képviselő-testületének 13/2017.(X.3.) önkormányzati rendelete az önkormányzat 2017. évi költségvetéséről szóló 2/2017.(II.21.) önkormányzati rendelete módosításáról.

A rendelet a jegyzőkönyvhöz csatolva.

**4. Napirend**

A települési támogatásról és az egyéb szociális ellátásokról szóló önkormányzati rendelet módosítása

**Előadó:** Böröndyné Nagy Anikó aljegyző

Írásos előterjesztés, előzetes hatásvizsgálat és rendelet-tervezet a jegyzőkönyv mellékleteként csatolva.

**Böröndyné Nagy Anikó aljegyző:** 2015 februárjában került sor a települési támogatásról és az egyéb szociális ellátásokról szóló önkormányzati rendelet megalkotására. Azóta már több alkalommal módosítottak. Most a polgármester úr javaslatára ismét módosításra tesznek indítványt. Ahogy az előterjesztésben is szerepel három ponton módosulna a rendelet: hatályon kívül helyezésre kerülne az a szakasz, amely azt tartalmazza, hogy rendkívüli támogatás iránti kérelmet ugyanazon személy évente két alkalommal nyújthat be, így akár több alkalommal is kérhet segélyt ugyanazon személy, természetesen a jogosultsági feltételek vizsgálata mellett. A második javasolt módosítás az átmeneti segély esetében a 20 e Ft-ról 25 e Ft-ra történő megemelése a maximális összegnek, a harmadik módosítási javaslat, hogy beépülne a rendeletbe egy kivételes méltánylást érdemlő esetben támogatandó kör. Ezen esetben magasabb lenne a támogatási összeg is, ebben az esetben adható legmagasabb összeg maximum 75 e Ft lenne, illetve a jogosultsági feltételek is magasabban kerülnek meghatározásra, mint az alap átmeneti segély igénylésénél. Bármely család kerülhet rendkívüli helyzetbe, és ekkor az önkormányzat kicsit jobban tudja támogatni az igénylőt. Kéri a képviselőket, hogy fogadják el a módosításokat.

Kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi rendeletet alkotta:

Csánig község Önkormányzata Képviselő-testületének 14/2017.(X.3.) önkormányzati rendelete a települési támogatásról és az egyéb szociális ellátásokról szóló 3/2015.(II.24.) önkormányzati rendelete módosításáról.

A rendelet a jegyzőkönyvhöz csatolva.

**5. Napirend**

Hulladékgazdálkodás helyi rendjéről szóló önkormányzati rendelet módosítása

**Előadó:** Sipos-Nagy Anita igazgatási ügyintéző

Írásos előterjesztés, előzetes hatásvizsgálat és rendelet-tervezet a jegyzőkönyv mellékleteként csatolva.

**Sipos-Nagy Anita igazgatási ügyintéző:** Hulladékgazdálkodás helyi rendjéről szóló önkormányzati rendeletet legutóbb 2016. június 21-én módosította a képviselő-testület mivel a hulladéktörvényből kikerült az a rendelkezés, hogy helyi szinten lehet a személyes adatok kezelését szabályozni. Ez a rendelkezés a hulladéktörvénybe visszakerült ezért javasolják, hogy a hatályon kívül helyezett rendelkezések visszakerüljenek a helyi rendeletbe.

Kérdés, hozzászólás:

**Széles Gábor alpolgármester:** Kéri a képviselő-testület döntését.

Képviselő-testület 4 szavazattal, ellenszavazat, tartózkodás nélkül az alábbi rendeletet alkotta:

Csánig község Önkormányzata Képviselő-testületének 15/2017.(X.3.) önkormányzati rendelete a hulladékgazdálkodás helyi rendjéről szóló 10/2014.(IX.10.) önkormányzati rendelete módosításáról.

A rendelet a jegyzőkönyvhöz csatolva.

**6. Napirend**

Hulladékszállításra közszolgáltatási szerződés megkötése

**Előadó:** Sipos-Nagy Anita igazgatási ügyintéző

Írásos előterjesztés, határozati javaslat és a közszolgáltatási szerződés tervezete a jegyzőkönyv mellékleteként csatolva.

**Sipos-Nagy Anita igazgatási ügyintéző:** Az önkormányzatnak kötelező feladata a hulladékszállítási közszolgáltatás ellátása. Az önkormányzat felmondta a Müllex Nonprofit Kft-vel kötött szerződést, mely 2017. október 31-én lejár. Így november 1-jétől meg kell oldani a hulladékszállítást. Figyelembe vették a közbeszerzési törvényt, de Csánig községben a szolgáltatás értéke a közbeszerzési értékhatár alatt van, ezért közbeszerzési eljárást nem kell lefolytatni. Az önkormányzatnak van egy beszerzési szabályzata, mely alapján ajánlatkérési eljárást kellene lefolytatni. A Sárvári Járási Hivatalban július 4-én volt egy megbeszélés és ott elmondták, és a meghívóban írásban is szerepel, hogy a Nemzeti Hulladékgazdálkodási Koordináló és Vagyonkezelő Zrt. a Sopron és Térsége Nonprofit Kft-t jelölte ki Vas megye 216 településén a hulladékszállítására és kezelésére. Ez ugyan jogszabályban nem jelent meg, de az írásos és szóban elhangzott tájékoztatás alapján találtak a beszerzési szabályzatban egy olyan pontot, mely szerint, ha a szerződést egyéb sajátosságok miatt egy meghatározott szervezet képes teljesíteni, akkor nem szükséges a pályáztatási eljárást lefolytatni. Ezért tesznek javaslatot arra, hogy a képviselő-testület fogadja el a STHK Kft-t, és kössön vele szerződést 2017. november 1. és 2017. december 31. közötti időszakra.

Kérdés, hozzászólás:

**Széles Gábor alpolgármester:** Ismerteti a kiküldött határozati javaslatot. Kéri a képviselő-testület döntését.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**63/2017. (X.2.) számú határozat:**

Csánig Község Önkormányzatának Képviselő-testülete úgy dönt, hogy 2017. november 1. és 2017. december 31. közötti időszakra a települési szilárd hulladék összegyűjtésére, elszállítására és ártalmatlanítására szervezett kötelező helyi közszolgáltatás végzésére az STKH Sopron és Térsége Környezetvédelmi és Hulladékgazdálkodási Nonprofit Kft.-vel közszolgáltatási szerződést köt.

Felhatalmazza a polgármestert a további lényeges szerződési feltételek meghatározására és a szerződés megkötésére.

**Felelős:** Joó Ferenc polgármester

dr. Kiss Julianna jegyző

**Határidő:** azonnal

**6. Napirend**

Szociális gondozó továbbképzési terve

**Előadó:** Böröndyné Nagy Anikó aljegyző

Írásos előterjesztés, határozati javaslat és a továbbképzési terv a jegyzőkönyv mellékleteként csatolva.

**Böröndyné Nagy Anikó aljegyző:** A szociális gondozó továbbképzési terve öt évre készült el, és ez az öt év 2017. június 8-án letelt. Ezért szükséges egy új továbbképzési terv elkészítése, mely jogszabálymódosítások folytán hat éves továbbképzési időszakot ölel fel. A kolléganő elkészítette az előterjesztés mellékletét képező továbbképzési tervet, melyben látható, hogy 2019. évben egy tanfolyam, 2020-ban pedig egy szakmai személyiségfejlesztési programot tartalmaz a terv. Hat éves továbbképzési időszak alatt 60 pontot kell megszerezni a szociális gondozónőnek. A továbbképzési terv részét képezi a pénzügyi terv is, mely egyenlőre csak egy óvatos becslés, de kell, hogy a terv mellékletéhez csatolják. Kéri a képviselőket, hogy a kiküldött határozati javaslatot fogadják el.

Kérdés, hozzászólás:

**Széles Gábor alpolgármester:** Ismerteti a kiküldött határozati javaslatot. Kéri a képviselő-testület döntését.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**64/2017. (X.2.) számú határozat:**

Csánig Község Önkormányzatának Képviselő-testülete az előterjesztés 1. számú melléklete szerint elfogadja a szociális gondozó 2017. június 9. és 2023. június 8. közötti időszakra vonatkozó továbbképzési tervét.

**Határidő:** azonnal

**Felelős:** Joó Ferenc polgármester

**8. Napirend**

Kábeltévé üzemeltetésére pályázat kiírása

**Előadó:** Nagy Attiláné településüzemeltetési és beruházási ügyintéző

Írásos előterjesztés és határozati javaslat a jegyzőkönyv mellékleteként csatolva.

**Nagy Attiláné településüzemeltetési és beruházási ügyintéző:** Az önkormányzatnak 2017. december 31-ig van szerződése Németh Róbert vállalkozóval a helyi kábeltévé hálózat működtetésére. A hálózat egy része az önkormányzat, másik része a vállalkozó tulajdonában van. Annak érdekében, hogy a testület el tudja dönteni, hogy ezt a szolgáltatást továbbra is működteti-e vagy pályázat útján meghirdeti, célszerű lenne a vállalkozótól adatokat bekérni, hogy pontosan a rendszer mely eleme a vállalkozó tulajdona, mennyi a szolgáltatás éves díjbevétele, hány előfizetője van még a településen. Nyilatkozzon arról, hogy ha az önkormányzat megpályáztatja ezt a szolgáltatást kíván-e pályázni, vagy ha nem akar pályázni, szolgáltatást végezni, akkor a tulajdonában lévő eszközöket leszereli vagy értékesíti az önkormányzat vagy az új szolgáltató részére. Ennek ismeretében kéri a képviselő-testületet, hogy a határozati javaslatot fogadja el.

**Kérdés, hozzászólás:**

**Széles Gábor polgármester:** Ismerteti a határozati javaslatot. Kéri a képviselő-testület döntését.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**65/2017. (X.2.) számú határozat:**

Csánig Község Önkormányzatának Képviselő-testülete a részben tulajdonában álló kábeltévés hálózat 2017. december 31. utáni szolgáltatására irányuló pályázat kiírása előtt adatszolgáltatást kér a jelenlegi szolgáltatótól, és a beérkezett adatok ismeretében dönt a pályáztatásról.

**Felelős:** Joó Ferenc polgármester

**Határidő:** azonnal

**9. Napirend**

Pályázati beruházás kivitelezőjének kiválasztása

**Előadó:** Nagy Attiláné településüzemeltetési és beruházási ügyintéző

Írásos előterjesztés, határozati javaslat, ajánlatkérés és a bontási jegyzőkönyv a jegyzőkönyv mellékleteként csatolva.

**Nagy Attiláné településüzemeltetési és beruházási ügyintéző:** A könyvtár épület felújítására az önkormányzat 9.100.947,- Ft támogatást nyert a Vidékfejlesztési Program keretében. A munkák elvégzésére az önkormányzat pályázatot írt ki, de időközben az önkormányzat benyújtott a belső felújításra egy kisebb összegű pályázatot. Ezért egyben pályáztatták meg a könyvtárban elvégzendő munkálatokat két részajánlattétellel. Az első részajánlat a könyvtár külső felújítására és fűtéskorszerűsítésére, a másik részajánlat a belső festésre és az aljzatok cseréjére vonatkozik. Három vállalkozást kerestek meg, és mind a három vállalkozó nyújtott be pályázatot. A mellékelt bontási jegyzőkönyvben szerepel a beadott ajánlatok összege. A legkedvezőbb ajánlatot a Horváth Bau 2006 Építési Vállalkozás (Horváth Krisztián egyéni vállalkozó) adta, összesen bruttó 13.184.310,-Ft. Kéri a képviselő-testületet, hogy a Horváth Bau-val kösse meg a szerződést olyan kitétellel, hogy a belső felújítás megrendelése csak nyertes pályázat esetén válik aktuálissá. Amennyiben nem lesz nyertes a belső felújításra beadott pályázat, akkor egy külön megállapodás kerül elfogadásra.

Kérdés, hozzászólás:

**Mészáros Gábor képviselő:** Mit tartalmaz pontosan a belső felújítási munkálatokra adott ajánlat?

**Nagy Attiláné településüzemeltetési és beruházási ügyintéző:** A bruttó 1.561.456 Ft tartalmazza az ajtók, tokok festését, a falak vakolását, javítását, a festését és részbeni aljzatcserét (folyósón, irodában hideg burkolat, a mosdóban csempe javítás, a könyvtárban melegburkolat). Ez azért több, mint a korábban kért árajánlat, mert abban nem szerepelt a belső ajtók festése. A két pályázati összegbe belefér a festési munka is, mert a kivitelező kedvezőbb ajánlatot adott. A vállalkozási szerződés részletesen tartalmazza a beadott ajánlatok összegét az egyes munkákra.

**Széles Gábor alpolgármester:** A polgármester kérése, hogy a bruttó 13.184.310,-Ft tartalmazza az összes elvégzendő feladatok költségét. Ismerteti a határozati javaslatot. Kéri a képviselő-testület döntését.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**66/2017. (X.2.) számú határozat:**

Csánig Község Önkormányzatának Képviselő-testülete a Csánig, Kossuth L. u. 7/A. szám alatti könyvtár és többfunkciós épület külső és belső felújítására szerződést köt a Horváth Bau 2006 Építési Vállalkozással (Horváth Krisztián egyéni vállalkozó 9653 Répcelak, Kossuth L. u. 35.) bruttó 13.184.310,- Ft összeggel, olyan feltétellel, hogy a belső felújítás bruttó 1.561.456,-Ft–os megrendelése csak a pályázati támogatás odaítélése után válik hatályossá.

Felhatalmazza a polgármestert, hogy a vállalkozási szerződést kösse meg, és írja alá.

**Felelős:** Joó Ferenc polgármester

**Határidő:** azonnal

**10. Napirend**

A településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló rendelet megalkotása

**Előadó:** Böröndyné Nagy Anikó aljegyző

Írásos előterjesztés, előzetes hatásvizsgálat és rendelet-tervezet a jegyzőkönyv mellékleteként csatolva.

**Böröndyné Nagy Anikó aljegyző:** A partnerségi egyeztetés szabályairól szóló önkormányzati rendeletet a júniusi ülésén elfogadta a képviselő-testület, de ekkor nem volt törvényi felhatalmazás mely alapján elfogadhatta. Ugyanakkor a munka megkezdéséhez szükség volt a szabályok lefektetésére. A nyár végén az országgyűlés megalkotta a törvényt, amelyben megadta a felhatalmazást a rendelet elfogadására. Ezért a rendelet bevezető részét módosítani kellene. Azonban módosítani nem lehet a bevezető részt, ezért az a jogalkotási technika, hogy a régi rendeletet hatályon kívül kell helyezni, és egy új rendeletet fogad el a képviselő-testület. Ugyanakkor az új rendelet tartalma szinte semmiben nem változik.

Kérdés, hozzászólás:

**Széles Gábor alpolgármester:** Kéri a képviselő-testülettől, hogy fogadja el az új rendeletet és helyezze hatályon kívül a régi rendelet.

Képviselő-testület 4 szavazattal, ellenszavazat, tartózkodás nélkül az alábbi rendeletet alkotta:

Csánig község Önkormányzata Képviselő-testületének 16/2017.(X.3.) önkormányzati rendelete a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól.

A rendelet a jegyzőkönyvhöz csatolva.

Miután több napirend nem volt, Széles Gábor alpolgármester a megjelenést megköszönte, az ülést bezárta.

k.m.f

**Joó Ferenc dr. Kiss Julianna**

**polgármester jegyző**